Document ID: 32004D0226

Komission päätös,
tehty 4 päivänä maaliskuuta 2004,
testien hyväksymisestä nautojen luomistaudin vasta-aineiden havaitsemiseksi neuvoston direktiivin 64/432/ETY mukaisesti
(tiedoksiannettu numerolla K(2004) 654)
(ETA:n kannalta merkityksellinen teksti)
(2004/226/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinten terveyteen liittyvistä ongelmista yhteisön sisäisessä nautaeläinten ja sikojen kaupassa 26 päivänä kesäkuuta 1964 annetun neuvoston direktiivin 64/432/ETY(1) ja erityisesti sen 6 artiklan 2 kohdan b alakohdan,
sekä katsoo seuraavaa:
(1) Testien hyväksymisestä nautojen luomistaudin vasta-aineiden havaitsemiseksi direktiivin 64/432/ETY mukaisesti 18 päivänä huhtikuuta 2000 tehtyä komission päätöstä 2000/330/EY(2) on muutettu huomattavilta osilta(3). Sen vuoksi olisi selkeyden ja järkeistämisen takia kodifioitava mainittu päätös.
(2) Nautojen luomistaudin osalta yhteisön sisäiseen kauppaan tarkoitettujen nautaeläinten on tultava nautojen luomistaudista virallisesti vapailta tiloilta, ja lisäksi ne on testattava 30 päivän kuluessa ennen lähetystä joko seroagglutinaatiokokeella tai muulla testillä, joka on hyväksytty elintarvikeketjua ja eläinten terveyttä käsittelevän pysyvän komitean menettelyssä asiaa koskevien käytäntöjen hyväksymisen jälkeen.
(3) Direktiivin 64/432/ETY 16 artiklan mukaan komissio saattaa ajan tasalle ja tarvittaessa muuttaa liitteitä B, C ja D (II luku) 17 artiklassa säädettyä menettelyä noudattaen kansanterveyttä koskevia eläinlääkintätoimenpiteitä käsittelevän tiedekomitean lausunnon perusteella näiden mukauttamiseksi tieteen kehitykseen.
(4) Komissio on saanut eläinten terveyttä ja hyvinvointia käsittelevän tiedekomitean loppukertomuksen direktiivin 64/432/ETY teknisten liitteiden muuttamisesta tuberkuloosia, luomistautia ja naudan tarttuvaa leukoosia koskevan tieteellisen kehityksen huomioon ottamiseksi(4).
(5) Tässä kertomuksessa tiedekomitea suosittaa ELISA-testien, komplementinsitoutumistestin ja puskuroitujen brucella-antigeenitestien käyttöä nautojen luomistaudin vasta-aineiden havaitsemiseksi. Testit voidaan tehdä muun muassa yksittäisistä nautaeläimistä otetuilla verinäytteillä. Suositellut menettelyt ovat Maailman eläintautijärjestön (OIE) diagnostisten testien ja rokotteiden standardeja käsittelevässä käsikirjassa, kolmas painos (1996), esitettyjen, kansainvälisesti tunnustettujen standardien mukaisia.
(6) OIE julkaisi vuoden 2001 elokuussa mainitusta käsikirjasta neljännen painoksen (2000), jossa luomistautitestien kuvaukseen on tehty tiettyjä muutoksia.
(7) Sen vuoksi oli tarpeen muuttaa direktiivin 64/432/ETY liitettä C, jotta voitiin vahvistaa valvontaan ja kaupankäyntiin yhteisössä sovellettavat testimenettelyt, jotka noudattavat mahdollisimman pitkälle OIE:n standardeja mutta joissa otetaan myös huomioon lausunnot, joita ovat antaneet tiedekomiteat ja ne jäsenvaltioiden kansalliset vertailulaboratoriot, jotka tekevät yhteistyötä Euroopan unionissa luomistaudista vastaavien kansallisten vertailulaboratorioiden verkostossa.
(8) Varmennustarkoituksia varten vaikuttaa aiheelliselta tunnustaa ELISA-testillä, komplementinsitoutumistestillä ja puskuroidulla brucella-antigeenitestillä luomistaudin osalta saadut tulokset, jos testit suoritetaan hyväksyttyjen käytäntöjen mukaisesti yksittäisesti tunnistetuilta nautaeläimiltä otetuilla verinäytteillä 30 päivän kuluessa ennen testattujen eläinten varmennusta yhteisön sisäistä kauppaa varten.
(9) Sen vuoksi siihen asti kun direktiivin 64/432/ETY tekninen liite D (II luku) saatetaan ajan tasalle mainitun direktiivin 16 artiklan mukaisesti, ELISA-testit, sellaisina kuin ne määritellään tiedekomitean kertomuksessa, sekä komplementinsitoutumistesti ja puskuroidut brucella-antigeenitestit, sellaisina kuin ne määritellään mainitun direktiivin liitteessä C, olisi hyväksyttävä luomistaudin havaitsemiseksi varmennustarkoituksia varten, kuten 6 artiklan 2 kohdan b alakohdassa ja liitteen F mallissa 1 olevassa eläinten terveystodistuksessa vahvistetaan.
(10) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Hyväksytään varmennustarkoituksiin direktiivin 64/432/ETY liitteen C säännösten mukaisesti suoritetut komplementinsitoutumistesti, puskuroidut brucella-antigeenitestit ja ELISA-testit.
2 artikla
Kun tämän päätöksen 1 artiklassa tarkoitettua testiä käytetään direktiivin 64/432/ETY 6 artiklan 2 kohdan b alakohdan tarkoituksissa, testi on eriteltävä liitteen F mallissa 1 (terveystodistus) olevassa A jakson 3 kohdan toisessa luetelmakohdassa ja 5 kohdassa olevien taulukoiden sarakkeessa "tutkimus".
3 artikla
Kumotaan päätös 2000/330/EY.
Viittauksia kumottuun päätökseen pidetään viittauksina tähän päätökseen liitteessä II olevan vastaavuustaulukon mukaisesti.
4 artikla
Tämä päätös on osoitettu kaikille jäsenvaltioille.
Tehty Brysselissä 4 päivänä maaliskuuta 2004.

Labels: 3
16
6